མི་ཞིག་འཇིག་རྟེན་འདིར་སླེབས་པ་ནས་ཡུལ་དུས་གང་དུའང་བློ་ཡུལ་ལས་འདས་པའི་དཀའ་ཁག་མང་པོ་དང་འཕྲད་འོང་བ་སེལ་བའི་ཐབས་ནི་སྣ་ཚོགས་མཆིས་ཀྱང་།གལ་ཏེ་དཀའ་ཁག་དེ་རིགས་་སེལ་བྱེད་ལ་གྲོགས་པོ་ཞིག་བསྟེན་དགོས་ཚེ།བློས་ཐུབ་ཀྱི་གྲོགས་པོ་ལ་ལ་ནི་ཡུལ་དུས་ཀྱི་གཞན་དབང་དུ་གྱུར་པས་རྔོ་མི་ཐོགས།འགའ་ཞིག་ནི་རང་དང་འདྲ་བར་དཀའ་ངལ་དེ་རིགས་བསལ་བའི་ནུས་པས་དབེན།རེ་འགའ་ནི་དོན་དེ་རིགས་ལ་སྤྲོ་བ་མེད་པས་རོགས་བྱར་མི་འདོད།ཡང་རེ་འགས་གནད་དོན་དེ་འདྲ་ཨང་ཞེས་རང་ལ་ཁྱད་དུ་གསོད།འགའ་རེས་ནི་དེ་ལྟར་བྱས་ན་རིན་གོང་ག་ཚོད་སྟེར་ཞེས་བྱས་པ་རིན་དུ་འཇལ་བ་སོགས་ཀྱི་སྣང་ཚུལ་མང་དུ་འབྱུང་བའི་ཕྱིར་ན།ཡུལ་གང་དུ་ཕྱིན་ཀྱང་དུས་ནམ་ཞིག་ལ་འཁེལ་ཡང་གཞན་གྱི་ངོ་གདོང་ལ་མི་བལྟ་བར་ནམ་དགོས་འཕྲལ་དུ་བསྟེན་ཆོག་ཅིང་།རིན་གྱིས་འཇལ་བ་དང་ལན་གྱིས་ལྡོན་པ་ལ་མི་བལྟ་བར།མི་ཚེའི་གཏན་གྱི་གྲོགས་སུ་འོས་པ་ལ་དཔེ་ཆ་ལས་ལྷག་པ་གང་ཡང་མ་མཆིས་པས།དཔེ་ཆ་ལ་བལྟས་ན་འདུག་གྲོགས་མེད་པའི་སྐྱོ་བ་བསལ་ཞིང་།དཔེ་ཆ་དང་འགྲོགས་ཚེ་མ་ཤེས་པའི་མུན་པ་དྲུངས་ནས་དྭངས།དཔེ་ཆའི་གྲོགས་ལ་བསྟེན་པས་ཁྲེལ་དང་བག་ཡོད་ཐོག་མའི་དུས་བཞིན་ཡུན་ནས་ཡུན་དུ་གནས།དཔེ་ཆའི་གྲོགས་དང་འགྲོགས་ཤེས་པ་ནས་དེ་ཡིས་ཁྱོད་ཀྱི་གསང་བ་ནམ་ཡང་ཕྱི་ལ་བརྡོལ་བར་མི་འགྱུར་སྟབས།དཔེ་ཆ་ལས་ལྷག་པའི་གང་བཅོལ་བློ་ཡིས་ཐུབ་པའི་གྲོགས་པོ་ཞིག་མེད་ལ།དཔེ་ཆ་ལ་དོ་བའི་འགྲོགས་བདེ་བའི་མཛའ་བཤེས་ཀྱི་དྭངས་མ་མེད།དཔེ་ཆ་ལས་གཞན་དུ་ངོ་ཚ་ཤེས་ཤིང་ཁྲེལ་ལྡན་གྱི་ནང་མི་གང་ཡང་མེད་ན།དཔེ་ཆ་ནི་དགོས་འདོད་ཀྱི་ནོར་བུས་གཏམས་པའི་གྲུ་གཟིངས་ཆེན་པོ་ཞིག་དང་མཚུངས་པར།རིག་གནས་ཀྱི་རྒྱགས་ཕྱེ་ཡིས་འཚོ་བའི་མི་རྣམས་ལས་ཀ་ཅི་ལ་ཞུགས་ཀྱང་།ལུས་ཟུངས་ཀྱི་ལང་ཚོ་རྒྱས་ཤིང་རིག་པའི་ནོར་གྱིས་ཕོངས་པ་མེད་པར།ཡུལ་དུས་གང་དུ་ཕྱིན་ཀྱང་ཐབས་ཀྱི་མི་རྡུགས་ཤིང་རིན་གྱིས་མི་དམན་པར།གྲགས་པའི་དཔལ་གྱིས་འཚོ་ཞིང་སྙན་པའི་རྒྱན་གྱིས་རྒྱན་པར་བྱེད་པ་དང་།དཔེ་ཆ་ནི་བློ་གྲོས་ཀྱིས་རྒན་པའི་བགྲེས་སོང་བྱམས་ལྡན་ཞིག་དང་མཐུན་པར།ནམ་ཡང་ལྟ་བ་བོ་རང་ལ་བརྩེ་བའི་སེམས་ཀྱིས་སྐྱོང་ཞིང་དགོས་པའི་ཐབས་རྒུ་སྩོལ་ལ།འདས་ཟིན་པའི་ལོ་རྒྱུས་ཀྱི་ཉམས་མྱོང་ཤགས་སུ་འགྱེད་ཅིང་མ་འོངས་པའི་ལམ་སྟོན་གྱི་སྒྲོན་མེ་ཐོགས་ཏེ།ཡུལ་གང་དུ་བཞུད་ཅིང་དུས་གང་དུ་བྱ་བ་ཅི་ཞིག་བྱ་བའི་ཕྱོགས་སྟོན་གནང་བ་དང་།དཔེ་ཆ་ནི་མཛའ་བཤེས་ཟབ་ཅིང་ཕྱི་ཐག་རིང་བའི་མི་ཚེའི་གཏན་གྱི་གྲོགས་པོ་ཞིག་དང་ཀུན་ནས་མཐུན་པར།རང་ཉིད་ལ་དབུལ་ཕྱུག་གི་འགྱུར་བ་ཇི་འདྲ་བྱུང་ཡང་ཉེ་བཏུད་རིང་བཀྱེད་གང་ཡང་མེད་ཅིང་།ཚེ་འདི་ཙམ་དུ་མ་ཟད་སྐྱེ་བ་ཕྱི་མར་ཡང་གྲོགས་ཀྱི་དྭངས་མར་གྱུར་ཏེ།མཛའ་བ་མི་ལྷོད་ཅིང་བྱས་ན་ལན་གྱིས་ལྡོན་མིན་ལ་མི་བལྟ་བར་ལུས་དང་གྲིབ་མ་བཞིན་འགྲོགས་པར་འགྱུར་བ་ལགས་ན།སུ་ཞིག་གིས་དཔེ་ཆ་བསྟེན་ན་དེ་ནི་ནམ་ཞིག་ཀུན་གྱི་གཉེན་དུ་འགྱུར།གང་ཞིག་གིས་དཔེ་ཆའི་ཀློང་མྱུལ་ན་དེ་ནི་ནམ་ཡང་གཞན་གྱི་གོང་ན་སྡོད།སུ་དག་གིས་དཔེ་ཆ་མང་དུ་བལྟས་ན་དེ་ནི་ཐབས་ཀྱིས་རྡུགས་པའི་སྐབས་མེད་པར།རིག་པའི་མཛོད་དང་།ཀུན་གྱི་མགོན།ནད་ཀྱི་སྨན་དུ་འགྱུར་བ་གདོན་མ་ཟ་བ་ནི།མ་བསླབ་པ་ལ་ཀུན་མཁྱེན་དུ།།འགྲོ་ན་རྒྱུ་འབྲས་ག་ལ་ལྡན།།ཞེས་པ་ལྟར།མི་སུ་དང་གང་གིས་ཀྱང་དཔེ་ཆ་ལ་བལྟས་ཤིང་།དེ་ལས་ཐོབ་པའི་ཡོན་ཏན་གྱིས་རང་ཉིད་འཇོན་ཐང་ཅན་དུ་བསྒྱུར་པར་མ་ཟད།སློབ་གྲྭ་རུ་བསླབས་པའི་ཡོན་ཏན་དེ་ཙམ་གྱིས་མི་ཚེ་ཧྲིལ་པོ་ལེགས་པར་བསྐྱལ་ཐུབ་པ་ཞིག་གང་དུའང་མེད་ཅིང་ནམ་དུ་ཡང་མི་འབྱུང་བས།མི་སུ་དང་གང་གིས་ལས་ཀ་ཅི་ཞིག་བྱ་ཡང་དཔེ་ཆ་དང་འབྲལ་ཐབས་མེད་ལ།ལྷག་པར་ཁ་ཡི་ནུས་པ་ལ་བརྟེན་ནས་རང་ཁ་གསོ་བར་བྱེད་པའི་དགེ་རྒན་གྱི་རིགས་ལ་མཚོན་ན།དེ་སྔ་སློབ་མ་ཡིན་པའི་སྐབས་སུ་སྦྱངས་པའི་ཤེས་བྱ་ཙམ་གྱིས་མི་ཚེ་ཧྲིལ་པོར་འདང་ངེས་པ་ཞིག་ནམ་ཡང་ཡོད་པ་མི་སྲིད་ཅིང་།སློབ་གྲྭར་སྦྱངས་པའི་ཤེས་བྱ་ནི་རང་ཉིད་ཀྱི་མི་ཚེ་འདི་རིག་པའི་གླིང་དུ་ཇི་ལྟར་བགྲོད་པའི་ལམ་སྟོན་ཙམ་ལས།མི་ཚེའི་ཧྲིལ་པོའི་འཚོ་རྒྱགས་ཡོངས་རྫོགས་མ་ཡིན་པས།དཔེ་ཆར་མི་བལྟ་བ་ནི་ལས་རིགས་འདི་ལ་གཏན་ནས་རུང་བ་མ་ཡིན་པས།མ་མཐའ་ཡང་ཉི་མ་རེ་ལ་དཔེ་ཆ་ཤོག་ལྷེ་ཉི་ཤུ་ཡན་ལ་བལྟ་ཞིང་།ཟླ་བ་གཅིག་གི་ནང་དུ་དཔེ་ཆ་འགའ་རེ་བཀླག་དགོས་པ་ནི།དགེ་རྒན་གྱི་ལས་ལ་བརྟེན་པའི་མི་ཞིག་གི་ཆེས་རྩ་བའི་ལས་ཀ་ཞིག་ཡིན་ན།ཁོམ་ལོང་སྐར་མ་ཅི་ཡོད་དཔེ་ཆའི་སྟེང་ལ་སྤྱད་ཅིང་།དཔེ་ཆར་བལྟ་བ་ཉིན་རེའི་འཚོ་བའི་གོམས་སྲོལ་དུ་བཟུང་ནས།ས་ལ་སྡོད་པའི་སྐབས་དང་།མལ་དུ་ཉལ་བའི་དུས།ངལ་གསོ་སོགས་ཀྱི་སྐབས་ཐམས་ཅད་དུ་དཔེ་ཆ་ལག་དང་མ་འབྲལ།མིག་ཤེས་དོན་མེད་ལ་མི་བརྫོད།རིག་པ་རྒྱ་ཡན་དུ་མི་གཏང་བར།སློབ་མའི་འཕེལ་རྒྱས་ཀྱི་སླད་དུ་དཔེ་ཆ་གྲོགས་སུ་བསྟེན།མི་རིགས་ཀྱི་འདུན་མ་འགྲུབ་ཕྱིར་ནམ་ཡང་དཔེ་ཆར་འགྲོགས།རང་ཉིད་སྤྱོད་ཡོན་གཉིས་ལྡན་གྱི་མི་འཇོན་ཐང་ཅན་དུ་འགྱུར་བ་ལ་དཔེ་ཆ་བལྟ་བའི་གོམས་སྲོལ་ལོབས་ཤིང་།དཔེ་ཆར་བལྟ་བ་ལ་དུས་ཚོད་ཀྱི་སྔ་ཕྱི་མེད་པས།དུས་དེ་རིང་ནས་མགོ་བརྩམས་ཏེ་དཔེ་ཆ་དང་འབྲལ་བར་མི་བྱའོ།།